NODYN ESBONIADOL
(Nid yw’r nodyn hwn yn rhan o’r Rheoliadau)
Mae’r Rheoliadau hyn yn diwygio Rheoliadau Gwastraff Pecynwaith (Casglu ac Adrodd am Ddata) (Cymru) 2023 (“y prif Reoliadau”). Diben y Rheoliadau hyn yw egluro’r rhaniad cyfrifoldebau rhwng perchnogion brand, pacwyr/llanwyr, mewnforwyr a pherchnogion cyntaf yn y DU a dosbarthwyr, a gosod gofyniad ar Gyfoeth Naturiol Cymru (“CNC”) i lunio canllawiau mewn cysylltiad â phecynwaith cartref a chyhoeddi rhestr o gynhyrchwyr mawr. Mae’r Rheoliadau hyn hefyd yn darparu nifer o ddiwygiadau amrywiol, gan gynnwys egluro brawddegau a diwygio gwallau teipograffyddol.
Mae rheoliad 2 yn darparu diffiniad o “y prif Reoliadau” at ddibenion y Rheoliadau hyn.
Mae rheoliad 3 yn ddarpariaeth drosiannol i ymdrin â’r sefyllfa pan, o ganlyniad i ddiwygiadau a wneir gan y Rheoliadau hyn i’r prif Reoliadau, na fydd gan gynhyrchydd mawr ddigon o ddata o bosibl i adrodd ar y cyfnod rhwng 1 Ionawr 2024 a 1 Ebrill 2024.
Mae rheoliad 5 yn diwygio rheoliad 2 (dehongli) o’r prif Reoliadau drwy ddileu’r diffiniad o “gwaredu”, diwygio’r diffiniad o “mewnforiwr”, a chynnwys diffiniadau newydd ar gyfer “cynhwysydd diod”, “perchennog cyntaf yn y DU” a “grŵp o gwmnïau”.
Mae rheoliad 6 yn gwneud mân ddiwygiad i reoliad 5 (diod) o’r prif Reoliadau.
Mae rheoliad 7 yn gwneud diwygiadau i reoliad 6 (pecynwaith a chategorïau o becynwaith) o’r prif Reoliadau, gan gynnwys mewnosod paragraff newydd (7).
Mae rheoliad 8 yn rhoi rheoliad newydd yn lle rheoliad 7 (pecynwaith cartref) yn y prif Reoliadau.
Mae rheoliad 9 yn mewnosod rheoliad newydd 7A (canllawiau CNC) yn y prif Reoliadau sy’n ei gwneud yn ofynnol i CNC ddarparu canllawiau at ddibenion rheoliad 7 (pecynwaith cartref) o’r prif Reoliadau.
Mae rheoliad 10 yn diwygio’r diffiniad o “cynhyrchydd” yn rheoliad 8 (cynhyrchwyr) o’r prif Reoliadau i estyn ystyr cynhyrchydd i berson sydd wedi ymsefydlu yn y Deyrnas Unedig. Mae hefyd yn cyflwyno’r cysyniad o “perchennog cyntaf yn y DU” ac yn gwneud diwygiadau mewn cysylltiad â pherchnogion brand a phecynwaith wedi ei lenwi, sy’n gysylltiedig ag ystyr cynhyrchwyr at ddibenion y prif Reoliadau.
Mae rheoliad 11 yn diwygio rheoliad 10 (cyflenwi) o’r prif Reoliadau i amnewid y geiriad mewn perthynas â chyflenwi pecynwaith gan berchennog cyntaf yn y DU a mewnforiwr.
Mae rheoliad 12 yn gwneud mân ddiwygiad i reoliad 11 (y meini prawf trothwy ar gyfer cynhyrchwyr mawr a bach) yn y prif Reoliadau.
Mae rheoliad 13 yn diwygio rheoliad 12 (pecynwaith esempt) o’r prif Reoliadau mewn perthynas â rhai cynlluniau dychwelyd ernes.
Mae rheoliad 14 yn gwneud diwygiad canlyniadol i reoliad 15 (rhwymedigaethau cynhyrchwyr) o’r prif Reoliadau yn sgil amnewid paragraffau (1) ac (1A) newydd yn rheoliad 8 o’r prif Reoliadau.
Mae rheoliadau 15 ac 16 yn gwneud mân ddiwygiadau i reoliad 16 (rhwymedigaethau casglu data) a rheoliad 17 (rhwymedigaethau adrodd am ddata), yn y drefn honno, o’r prif Reoliadau.
Mae rheoliad 17 yn mewnosod rheoliad newydd 17A (data ailgylchu) yn y prif Reoliadau. Mae’r rheoliad newydd hwn yn cyflwyno’r cysyniad o “adroddiad rheoliad 17A” ac yn darparu bod cynhyrchwyr mawr sy’n bodloni meini prawf penodol yn cael dewis cyflwyno naill ai adroddiad “rheoliad 17” neu adroddiad “rheoliad 17A” er mwyn cyflawni eu rhwymedigaethau adrodd am ddata.
Mae rheoliad 18 yn gwneud mân ddiwygiad i reoliad 20 (cynlluniau: darpariaethau cyffredinol) o’r prif Reoliadau.
Mae rheoliad 19 yn mewnosod rheoliad newydd 22A (cyhoeddi rhestr o gynhyrchwyr mawr) yn y prif Reoliadau. Mae hwn yn gosod dyletswydd ar CNC i gyhoeddi rhestr o’r holl gynhyrchwyr mawr sydd wedi adrodd am wybodaeth o dan reoliad 17 (rhwymedigaethau adrodd am ddata).
Mae rheoliadau 20 ac 21 yn gwneud mân ddiwygiadau i Atodlenni 1 a 2 i’r prif Reoliadau.
Ystyriwyd Cod Ymarfer Gweinidogion Cymru ar gynnal Asesiadau Effaith Rheoleiddiol mewn perthynas â’r Rheoliadau hyn. O ganlyniad, ystyriwyd nad oedd yn angenrheidiol cynnal asesiad effaith rheoleiddiol o’r costau a’r manteision sy’n debygol o ddeillio o gydymffurfio â’r Rheoliadau hyn.